user
Qaybta 2aad kow iyo toban fikir?


assistant
Kow iyo Toban Fikir Oo Inagu Soo Dhaca Balse Aan Sax Ahayn (Qaybta :2aad)

6: Cid kale ayaa ka dambaysa waxa igu dhacaya

Fikirkani waxa uu ka dhigayaa qofka, mid marwalba khaladaadkiisa ka baxsada oo qaadi waaya masuuliyadda naftiisa. Khalad kasta iyo wax kasta oo xun oo uu sameeyo cid kale ayuu dusha u saarayaa, isaga oo ka baxsanaya masuuliyadda qaadddideeda.

Haddii uu ganacsi ku guuldaraysto, isagu isa saari maayo fashilka, balse cid kale ayuu ku eedaynayaa in ay sabab u tahay. Qofkaasi haddii uu meel shaqo ka xaraysto oo uu ku soo bixi waayo imtixaanka, cidda meesha maamulka ah ayuu ku eedaynayaa in ay ka eexdeen.

 Qofka ardayga ah ee imtixaanka dhaca ama baasi waaya, maaddadii ayuu eedaynayaa in ay ahayd mid adag ama kakan. Haddii qof uu qubo biyo taangi ku jiray, taangiga ayuu saarayaa khaladka oo isagaa janjeedhay buu odhanayaa.

Qofkani waa mid aan marnaba ogoleyn in uu qaato masuuliyadda khaladaadkiisa, mar kasta cid kale ay'uu dusha u saarayaa khaladkiisa. Qofka noocan ahi iskadaa in uu cashar ka barto khaladaadkiisee, mar walba wuu ka baxsanayaa khaladaadka; dadkani nolosha waa ku fashilmaan.

Ha noqon qof ka baxsada masuuliyadda khaladaadka aad samayso, balse cashar ka baro oo iska ilaali in aad dib ugu noqoto ama dib u samayso waxaas. Khaladaadka iyo fashilka ayaa keena duruusaha nololeed ee la dhaho khibradda ama waayo-aragnimada. Ceeb ha u arag in aad khaladanto; balse ceeb u arag in aad qiran kari waydo oo qaadi weydo khaladaadkaaga.

7: Wax kasta waa in loo qabtaa si dhammaystiran 

In aad filato markasta oo aad wax qabanayso in aad u qabato si 100%, haddii ay kuu suurtagali weydona aad naftaada ku canaanato oo isugu buuqdo arrintaa darteed. Taasina waxa ay ku ilowsiinaysaa, in aanu jirin qof boqolkiiba-boqol u dhammaystiran, ogow qof walba waxbaa ka dhiman, waxbaa ka hoos baxaya, waxb'uu qaban kari waayayaa, waxb'uu garan kari waayayaa, waxbaanu awoddinba, xaaladahaas oo dhan baa jiri kara, waayo bini aadamku dhammays maaha.

Haddii shaqaalahaagu ama kooxdaadu shaqada u qaban waayaan si 100%, ha maagin, ha canaanan, hana ku xad-gudbin adiga oo ku eedaynaya in ay si buuxda waxaas u dhammaystiri waayeen, waxa laga yaabaa in aanay waxba hagran, balse intii karaankooda ahayd ay dadaaleen, inta dhimana waa inta qof walba oo bini aadam ah ka dhiman.

Dadka kale haka sugin wax dhammaystiran oo bilaa khalad ah, adiguna naftaada ha u xukmiyin samaynta wax dhammaystiran, waayo maalin walba ama marwalba marka aad aragto in aadan hawshii dhammaystirin, waxa aad ka qaadaysaa niyad-jab, waad ilaawaysaa in aad ahayd bini aadam aan dhammaystirnayn, taasina uma fiicna naftaada iyo caafimaadkaaga toona, kaliya waxa lagaga baahan yahay dadaal iyo hagrasho la'aan.

Haddii aad isku mashquuliso khaladaadka, waligaa tallaabo hore u qaadi maysid, waayo marwalba wax aad khaladay ayaa kugu soo baxaya, dib ayaad usoo bilaabaysaa haddana, sidaas ayuu waqtiguna kugu dhaafayaa adiga oo aan wax natiijo ah gaadhin haba yaraatee.

8: Dhibta ku haysata oo aad ka baxsanayso ama is dhaafinayso
Marka mashaakil ama arrin culusi ku dhacdo qofka, waxa uu ka baxsanayaa ama is dhaafinayaa dhibtii haysatay. Halkii looga baahnaa in uu xal u keeno ama waddo kale oo uu kaga bixi karo mashaakilka uu raadiyo. Inta badan dadkani sida ay dhibta uga baxsanayaan ama uga neermeeraysanayaan ayay dhibtu ku weynaataa, heer ay gaadho in aan waxba laga qaban karin. 

Dadkani waa kuwa inta badan naftoodu aanay jeclayn in marxaladaha adag ee nolosha xal la gaadho ama dhibaatooyinka la maareeyo, balse waxa ay jecel yihiin in ay is dhaafiyaan ama ka meeraystaan dhibta, iyaga oo indhaha is qabanaya.

Inta badan waxa ay la gaadhaa dhibtaasi heer anay wax ka qaban karin, waana mid ka mida astaamaha ugu waaweyn ee guuldarada dadka la soo darista. Haddii uu dhib ku haysto, isku day isla markaaba in aad raadiso dariiqa kuugu dhow ee aad ku xalin karto mushaakilkaa ku haysta, dib ha u dhigan, hana isku weyneyn dhibta markaa ku haysata ee ka dhig mid sideeda u kooban.